Informácia o priebehu a výsledkoch pracovnej návštevy ministra zahraničných vecí SR Jána Kubiša vo Washingtone, Spojené štáty americké
18.-20. apríl 2007

Minister zahraničných vecí SR Ján Kubiš uskutočnil v dňoch 18. - 20. apríla 2007 pracovnú návštevu Washingtonu, DC. Cieľom návštevy bolo prerokovať s predstaviteľmi administratívy a Kongresu USA aktuálne zahraničnopolitické otázky a zhodnotiť vzájomné vzťahy medzi SR a USA s dôrazom na posúdenie možností postupu v záujme čo najskoršieho riešenia otázky vízového režimu uplatňovaného zo strany USA voči občanom SR. Minister J. Kubiš rokoval s americkou partnerkou C. Riceovou, neformálne sa stretol s poradkyňou prezidenta a riaditeľkou pre európske záležitosti Rady pre národnú bezpečnosť USA J. Ansleyovou a absolvoval rozhovory s členmi Snemovne reprezentantov Kongresu USA R. Wexlerom (Demokrat, Florida), L. Sanchezovou (Demokratka, Kalifornia), J. Shimkusom (Republikán, Illinois) a Alcee L. Hastingsom (Demokrat, Florida). 

Minister J. Kubiš sa vo Washingtone ďalej stretol s analytikom prestížnej washingtonskej mimovládnej organizácie Heritage Foundation J. Carafanom, ktorý sa dlhodobo venuje otázkam medzinárodnej i vnútroštátnej bezpečnosti, vrátane problematiky modernizácie Bezvízového programu USA (VWP). V rámci programu návštevy sa uskutočnil aj pracovný obed s členmi správnej rady združenia Priatelia Slovenska (Friends of Slovakia).
 
Súčasťou programu návštevy bola tiež pracovná večera s ministrom zahraničných vecí ČR K. Schwarzenbergom za účasti štátneho podtajomníka MZV USA pre európske a eurázijské záležitosti D. Frieda, počas ktorej sa diskusia sústredila na problematiku protiraketovej obrany a zapojenie ČR do nej (minister Schwarzenberg i štátny podtajomník Fried v ten deň vystúpili ako rečníci na konferencii organizovanej Atlantickou radou USA na túto tému), ďalej na otázku riešenia statusu Kosova, tému energetickej bezpečnosti, vízovú problematiku a ďalšie aktuálne otázky. 

Rokovania s ministerkou ZV USA Condoleezzou Riceovou

Ministerka C. Riceová vysoko pozitívne ohodnotila kvalitu spolupráce so SR na pôde BR OSN, poďakovala za ňu a vyjadrila presvedčenie, že táto spolupráca bude pokračovať aj naďalej. Partneri si vymenili názory na mnohé aktuálne zahraničnopolitické otázky, ktoré sú aj na programe rokovania BR OSN – Irán, Sudán/Darfúr, Blízky východ a konštatovali, že  medzi postojmi SR a USA existuje v týchto otázkach výrazná zhoda. Podrobnejšie bola diskutovaná otázka riešenia budúceho statusu Kosova a ďalšieho postupu medzinárodného spoločenstva pri hľadaní riešenia v záujme dosiahnutia stability regiónu. Podčiarknutá bola potreba jednoty v rámci Európskej únie ako aj EÚ a USA.   
Minister Kubiš poďakoval partnerke za kroky, ktoré administratíva prezidenta G. W. Busha podniká v úsilí modernizovať Bezvízový program USA, ktorý vybraným krajinám umožňuje cestovať do USA bez víz. Vyjadril presvedčenie, že toto úsilie bude v konečnom dôsledku znamenať také úpravy americkej legislatívy, ktoré umožnia SR zaradiť sa medzi tieto krajiny. Zo strany ministerky C. Riceovej bola vyjadrená pokračujúca plná podpora vlády USA a prezidenta Busha osobne dosiahnuť spomenutý cieľ. 

Minister Kubiš na stretnutí vyjadril ľútosť nad tragédiou na Technickej univerzite vo Virgínii a tlmočil sústrasť pozostalým obetí.
Neformálne stretnutie s poradkyňou prezidenta a riaditeľkou pre európske záležitosti Rady pre národnú bezpečnosť USA Judith Ansleyovou

Neformálna diskusia sa zamerala na mnohé dôležité medzinárodné témy, ako aj na aktuálne otázky bilaterálnych vzťahov SR-USA. Bola konštatovaná vysoká úroveň vzájomných vzťahov bez existencie otvorených otázok. Partneri krátko diskutovali aj o možnostiach prípravy návštev predstaviteľov SR v USA. Vízová problematika ostáva naďalej v pozornosti prezidenta G. W. Busha a administratívy. Zo strany J. Ansleyovej bol potvrdený záujem administratívy na dosiahnutí takého riešenia, ktoré by umožnilo rozšírenie Bezvízového programu o krajiny strednej a východnej Európy. V tomto smere boli navrhnuté a prediskutované niektoré kroky, ktoré môžu v procese výrazne pomôcť. 

	Rozhovor sa zameral aj na otázku budúceho riešenia statusu Kosova. Partneri si priblížili pozície svojich krajín, predstavili svoje vnímanie situácie a zhodnotili možnosti ďalšieho vývoja a pokračovania procesu. Opätovne bola zdôraznená potreba jednoty krajín EÚ a jednoty EÚ s USA. Prediskutované boli aj ďalšie otázky, vrátane aktuálneho vývoja na Ukrajine, situácia na Kube a príprava summitu EÚ-USA, ktorý sa uskutoční 30.4.2007 vo Washingtone. 

Stretnutia s členmi Kongresu

Robert Wexler (Demokrat, Florida), člen Zahraničného výbor, predseda podvýboru pre Európu 
Pozn.: R. Wexler predložil 9.3.2007 návrh zákona H.R.1465, ktorým navrhuje doplniť problematiku VWP do Imigračného zákona (Immigration and Nationality Act). Tento návrh nie je pre nás priaznivý, keďže problematiku VWP posúva do zákona o prisťahovalectve, ktorý je veľmi rozsiahly a obsahuje sporné otázky ako imigráciu cez južnú hranicu USA, riešenie statusu ilegálnych imigrantov, atď. Cieľom stretnutia bolo poukázať aj na túto skutočnosť.

Minister J. Kubiš ocenil angažovanie sa R. Wexlera v legislatívnom procese umožňujúcom modernizáciu VWP tak, aby do programu mohla byť zaradená SR a ostatní „noví“ členovia EÚ. Rozšírenie VWP o tieto krajiny predstavuje prínos ako pre ne, tak aj pre USA, pretože tu ide o prienik spoločných záujmov - zvýšenie bezpečnosti. Slovensko si je plne vedomé potreby zaistenia zvýšenej bezpečnosti a v tejto oblasti podniká konkrétne kroky. Nerobí tak preto iba kvôli kvalifikovaniu sa do VWP, či do Schengenu. SR v žiadnom prípade nepredstavuje pre USA žiadne bezpečnostné riziko. Naopak, SR ako člen NATO a EÚ je spoľahlivým spojencom USA, čo minister Kubiš ilustroval dobrou spoluprácou SR s USA na pôde BR OSN.  

R. Wexler vo svojom hodnotení aktuálnej situácie pri prijímaní legislatívy týkajúcej sa modernizácie VWP uviedol, že výhodou v súčasnosti je podpora prezidenta Busha a jeho administratívy takémuto kroku. Modernizácia VWP nepredstavuje v Kongrese otázku, ktorá by bola predmetom sporov medzi Demokratmi a Republikánmi. Možno síce vo všeobecnosti konštatovať, že Republikáni bývajú tradične opatrnejší v otázkach imigrácie, s ktorou je VWP častokrát, hoci nesprávne, spájaný. Na druhej strane Republikáni majú do istej miery tendenciu vnímať krajiny regiónu strednej Európy a Baltské krajiny ako tradičných spojencov USA v EÚ. Tieto krajiny majú imidž dobrých spojencov aj medzi Demokratmi. 
Skutočnosťou však ostáva, že mnohí členovia Kongresu o problematike VWP nevedia skoro vôbec, resp. mnohí ju automaticky nesprávne spájajú s problémom nelegálnej imigrácie. Kongresman Wexler preto oceňuje úsilie krajín Koalície pre vízovú rovnosť. Je dôležité v ňom pokračovať a využívať aj cesty predstaviteľov z týchto krajín. Podľa kongresmana je však ešte účinnejšie angažovať krajanské komunity a vplyvných krajanov na informovanie členov Kongresu o skutočnej potrebe modernizácie a rozšírenia VWP. Pritom treba zdôrazňovať nesporné výhody tohto kroku pre USA:
1. zvýšenie bezpečnosti
2. zlepšenie vnímania USA v „dotknutých“ krajinách
3. zlepšenie podmienok pre biznis (najmä turizmus).

Podľa R. Wexlera je potrebné vyvíjať tieto aktivity v Kongrese najmä teraz, keď sa jeho členovia a ich tímy pripravujú na zmierovacie konanie (conference committee). R. Wexler vyjadril mierny optimizmus vo vzťahu k možnosti úspešného priebehu prijímania legislatívy o VWP.

R. Wexler v závere stretnutia stručne prezentoval svoj postoj k riešeniu problému štatútu Kosova: Ahtisaariho plán sa stane realitou, pretože odráža fait accompli. Je treba v tomto smere konať rýchlo - čím rýchlejšie, tým lepšie. Toto riešenie bude napokon dobré aj pre Srbov, ktorí to však v tejto chvíli takto nechápu. Kongresman Wexler sa zaujímal o názor SR na zámer USA umiestniť jeden z komponentov protiraketovej obrany na území ČR. Minister Kubiš informoval kongresmana o pozícii SR v tejto otázke, vrátane vyjadrenia podpory pre aktivity spojencov SR a viery, že systém v konečnom dôsledku prispeje k zlepšeniu zaistenia bezpečnosti širšej transatlantickej oblasti.

Loretta Sanchezová (Demokratka, California), Výbor pre vnútornú bezpečnosť a Výbor pre ozbrojené služby 
Pozn.: L. Sanchezová zastupuje v Snemovni reprezentantov štát California, kde je nelegálna migrácia veľkým problémom a vníma aj problematiku VWP ako súčasť imigračnej problematiky. Je členkou troch dôležitých výboroch a bude veľmi pravdepodobne hrať dôležitú úlohu v Zmierovacom výbore.  

Minister Kubiš informoval partnerku, že problematika vízovej povinnosti ostáva jedinou otvorenou otázkou v bilaterálnej relácii SR-USA. Uviedol, že spájanie VWP s problémom imigrácie je zavádzajúce, a to najmä v spojitosti s krajinami Koalície pre vízovú rovnosť (KVR). Modernizácia VWP s dôrazom na posilnenie bezpečnostných kritérií je krok správnym smerom a je užitočný ako pre USA, tak aj pre SR a ďalšie krajiny KVR. Požiadal L. Sanchezovú o podporu pri schvaľovaní pripravovanej legislatívy, čo partnerka prisľúbila posúdiť. 

John Shimkus (Republikán, Illinois), Výbor pre energetiku a obchod
Pozn.: John Shimkus sa angažoval za rozšírenie NATO, ako aj za zrušenie vízovej povinnosti – najmä pre pobaltské krajiny (je predsedom Baltic Caucus – skupiny kongresmanov, ktorí zdieľajú záujem o úzke vzťahy s krajinami Pobaltia). Minister J. Kubiš zaslal v novembri 2006 kongresmanovi Shimkusovi ďakovný list za jeho angažovanosť pri presadzovaní legislatívy o rozšírení VWP. 

Minister Kubiš poďakoval kongresmanovi J. Shimkusovi za jeho podporu SR v procese rozširovania NATO, ako aj za jeho súčasné aktivity pri presadzovaní legislatívy umožňujúcej rozšírenie VWP o krajiny Koalície pre vízovú rovnosť. 

Podľa J . Shimkusa je v súčasnosti jeho úsilie presadiť potrebnú legislatívu (H.R. 1543, ktorú predložil spoločne s R. Emmanuelom) komplikované avizovanou iniciatívou predsedu Výboru pre vnútornú bezpečnosť (House Committee on Homeland Security) Bennieho Thompsona (Demokrat, Mississippi) predložiť svoj návrh legislatívy k VWP (Pozn.: údajne má obsahovať 6% hranicu pre počet zamietnutých víz). B. Thompson pritom z titulu svojho predsedníctva vo Výbore pre vnútornú bezpečnosť bude takmer s istotou členom zmierovacieho výboru k zosúladeniu verzií návrhu zákona Senátu (S.4) a  Snemovne reprezentantov (H.R.1). J. Shimkus preto požiadal o pomoc pri získavaní širšej podpory svojmu návrhu H.R.1543 (v súčasnosti je kosponzorovaný asi ôsmimi členmi Snemovne reprezentantov, ideálne by bolo získať 25-30 spolupredkladateľov). H.R.1543 bol doposiaľ predstavený v jednom z podvýborov Výboru pre vnútornú bezpečnosť a tiež v jednom z podvýborov Výboru pre otázky spravodlivosti. V tejto súvislosti J. Shimkus zdôraznil dôležitosť spoločného pôsobenia KVR a aktivizáciu príslušných krajanských komunít. J. Shimkus za neželateľný scenár označil priradenie problematiky VWP k imigračným otázkam. Je potrebné využiť šancu a modernizovať VWP ako súčasť bezpečnostnej legislatívy. 

Ako uviedla asistentka kongresmana Shimkusa zaoberajúca sa VWP, stále nebolo ustanovené zloženie zmierovacieho výboru, a to kvôli nerozhodnosti Demokratov v otázke taktiky. Demokrati majú na výber medzi dvoma prístupmi:

1.	ustanoviť široký zmierovací výbor zložený zo zástupcov viacerých výborov (pre vnútornú  bezpečnosť, súdnictvo, zahraničné vzťahy, ozbrojené služby). Nevýhodou tohto prístupu je zrejme zdĺhavé rokovanie takto veľkého výboru.
2.	ustanoviť málopočetný zmierovací výbor (4-5 členov). Nevýhodou v tomto prípade je očakávaná nespokojnosť tých výborov, ktoré sa do zmierovacieho výboru nedostanú. Predsedníčka Snemovne reprezentantov N. Pelosi by sa takejto nespokojnosti rada vyhla.

Dnes je preto pomerne zložité odhadnúť, kedy bude zmierovací výbor ustanovený. Prevládajúcim odhadom však je, že by sa tak mohlo stať začiatkom júna a k výsledku by mal dospieť ešte pred letnými kongresovými prázdninami (t.j. pred augustom).       

Minister Kubiš sa v Kongrese taktiež krátko stretol s kongresmanom Alcee L. Hastingsom (Demokrat, Florida), ktorý prisľúbil svoju podporu úsiliu SR a ostatných krajín KVR do VWP. Odporúčal zvážiť využitie Helsinskej komisie Kongresu USA.

Stretnutie s analytikom Heritage Foundation

Minister J. Kubiš sa vo Washingtone stretol aj s analytikom prestížnej washingtonskej mimovládnej organizácie Heritage Foundation J. Carafanom. Tento podčiarkol dôležitosť oddelenia problematiky modernizácie VWP, ktorej cieľom je zlepšenie bezpečnosti cestovania - ide teda o otázku bezpečnostnú, od problematiky imigrácie do USA, ktorá s VWP nesúvisí. Mnohí legislatívci tieto dve problematiky (často z nevedomosti) spájajú, čím sa komplikuje prijímanie legislatívy modernizujúcej VWP. Zdôraznil, že navrhované úpravy VWP a jeho otvorenie novým krajinám zvýši vnútornú bezpečnosť USA. Je však potrebné zabezpečiť dodržiavanie a spoľahlivú kontrolu pravidiel cestovania do USA, najmä dodržiavanie účelu a doby pobytu v USA.

Pracovný obed s Friends of Slovakia

V rámci návštevy sa uskutočnil aj pracovný obed s členmi správnej rady združenia Priatelia Slovenska (Friends of Slovakia - FOS), ktoré sa aktívne angažuje v prospech modifikácie VWP, umožňujúcej zapojenie Slovenska a ďalších krajín do bezvízového režimu. Minister Kubiš vyzdvihol činnosť združenia, ktorá bola mimoriadne dôležitá pri presadzovaní rozširovania NATO a vstupu SR doň a v súčasnosti zohráva podobnú úlohu v úsilí o modernizáciu VWP, vrátane zrušenia vízovej povinnosti pre občanov SR. Členovia FOS informovali ministra o svojich aktivitách v tomto smere zameraných na Kongres USA. 
Na obede sa za FOS zúčastnili Theodore E. Russell, bývalý veľvyslanec USA v SR, jeden zo zakladajúcich členov FOS, dnes výskumný pracovník CSIS; William Tucker, viceprezident FOS; Scott Salmon, US Steel Corporation – výkonný riaditeľ pre vládne záležitosti, Európa; John R. Miller, Raytheon – riaditeľ pre rozvoj medzinárodného obchodu a Ingrid Aielli, členka FOS.

Závery:

Pracovná návšteva ministra J. Kubiša vo Washingtone bola vhodne načasovaná a splnila svoj účel. Rokovania s predstaviteľmi administratívy a členmi Kongresu potvrdili, že vzťahy medzi SR a USA sú partnerské a na vysokej úrovni. Osobitne bola ocenená spolupráca na pôde BR OSN. Výmena názorov prispela k lepšiemu poznaniu a chápaniu pozícií k najaktuálnejším zahraničnopolitickým otázkam, vrátane situácie na Blízkom východe, Darfúre, Iráne a ďalších. Dominujúcimi témami rozhovorov bolo riešenie budúceho statusu Kosova a otázka vízového režimu uplatňovaného zo strany USA voči občanom SR. Predstavitelia USA sa zaujímali o našu pozíciu a hodnotenie viacerých aspektov spojených s hľadaním riešenia budúceho postavenia Kosova a v ďalšom procese budú so SR úzko spolupracovať. 

Úprava vízovej legislatívy tak, aby modifikácia Visa Waiver Programu umožnila vstup krajín strednej a východnej Európy, vrátane Slovenska doň, má pokračujúcu silnú podporu vlády USA a stretnutia s predstaviteľmi administratívy predstavovali príležitosť opätovne zdôrazniť význam tejto otázky pre SR. Rokovania s členmi Kongresu boli z tohto pohľadu mimoriadne dôležité. V prípade mnohých kongresmanov nie je téma úpravy vízovej legislatívy prioritnou, resp. ju vnímajú v previazanosti s problematikou imigrácie, s ktorou však bezprostredne nesúvisí (úprava VWP je primárne otázkou zvýšenia bezpečnosti cestovania). Aktívna, spoločná vysvetľovacia kampaň všetkých zainteresovaných štátov a práca s Kongresom je preto kľúčová.       

	Z rokovaní s partnermi vyplynulo:

-	spájanie VWP s otázkami imigrácie je nesprávne, cieľom modernizácie VWP je zvýšenie bezpečnosti cestovania, a teda je v spoločnom záujme SR aj USA, 

-	pôsobenie SR ako súčasti Koalície pre vízovú rovnosť je prospešné a prináša synergický efekt, 

-	veľký význam bude mať pôsobenie na členov Kongresu zo strany krajanskej komunity a predstaviteľov biznisu, 

-	je potešiteľné, že modernizácia VWP nie je predmetom straníckych sporov v Kongrese USA,

-	je potrebné naďalej upozorňovať občanov SR, aby dodržiavali dobu a účel povoleného pobytu v USA, nakoľko americká strana tieto údaje pozorne sleduje a vyhodnocuje – nepovoleným predlžovaním doby pobytu, či nelegálnou prácou zo strany niektorých občanov SR je poškodzovaná celá krajina a jej snahy o vstup do VWP.